2015. gada 13. oktobrī Noteikumi Nr. 586

Rīgā (prot. Nr. 54  22. §)

**Grozījumi Ministru kabineta 2006. gada 19. septembra noteikumos Nr. 776 "Valsts meža zemes atsavināšanas kārtība"**

Izdoti saskaņā ar

Meža likuma 44. panta piekto daļu

Izdarīt Ministru kabineta 2006. gada 19. septembra noteikumos Nr. 776 "Valsts meža zemes atsavināšanas kārtība" (Latvijas Vēstnesis, 2006, 153. nr.; 2008, 174. nr.; 2009, 53., 149. nr.) šādus grozījumus:

1. Izteikt 1.3. apakšpunktu šādā redakcijā:

"1.3. parku ierīkošanai un uzturēšanai;".

2. Papildināt noteikumus ar 1.4. apakšpunktu šādā redakcijā:

"1.4. mežaparku ierīkošanai un uzturēšanai pilsētu un ciemu teritorijā."

3. Izteikt 4.2. apakšpunktu šādā redakcijā:

"4.2. zemes vienības atrašanās vietu (administratīvā teritorija, tās teritoriālā iedalījuma vienība), nekustamā īpašuma nosaukumu, nekustamā īpašuma kadastra numuru, zemes vienības kadastra apzīmējumu, zemes vienības platību, meža kvartāla numuru un meža nogabala numuru."

4. Izteikt 5., 6., 7. un 8. punktu šādā redakcijā:

"5. Ierosinājumam pievieno šādus dokumentus:

5.1. pašvaldības domes lēmumu (sēdes protokola izrakstu vai lēmuma norakstu) par kārtību, kādā izpildāma ierosinājumā minētā pašvaldības autonomā funkcija,un par nepieciešamību zemes vienību iegūt pašvaldības īpašumā;

5.2. pašvaldības apliecinājumu par plānotās darbības atbilstību spēkā esošajam teritorijas plānojumam, lokālplānojumam (ja tāds ir izstrādāts) un detālplānojumam (ja tas nepieciešams saskaņā ar normatīvajiem aktiem);

5.3. Valsts vides dienesta izdotos tehniskos noteikumus vai Vides pārraudzības valsts biroja atzinumu par paredzētās darbības ietekmes uz vidi novērtējuma ziņojumu, ja to paredz normatīvie akti par ietekmes uz vidi novērtējumu;

5.4. Dabas aizsardzības pārvaldes atzinumu (ja uz darbību neattiecas šo noteikumu [5.3. apakšpunktā minētā](http://likumi.lv/doc.php?id=144278#p5) prasība) par plānotās darbības atbilstību attiecīgās teritorijas aizsardzību un izmantošanu regulējošo normatīvo aktu prasībām, ja atsavināmā valsts meža zeme atrodas īpaši aizsargājamā dabas teritorijā vai mikroliegumā.

6. Ja atsavināšana nepieciešama ceļu būvniecībai, papildus šo noteikumu 5. punktā minētajam ierosinājumam pievieno grafisko ieceres risinājuma plānu vizuāli uztveramā mērogā (M 1:500 vai M 1:1000), kurā iezīmēta skartās valsts meža zemes robeža, ieceres izvietojums zemes vienībā un tās galvenie parametri (garums, platums).

7. Ja atsavināšana nepieciešama kapsētu izveidošanai vai paplašināšanai, tad papildus šo noteikumu 5. punktā minētajam ierosinājumam pievieno:

7.1. Veselības inspekcijas atzinumu par zemes vienības atbilstību kapsētas ierīkošanas nosacījumiem un higiēnas prasībām;

7.2. grafisko ieceres risinājuma plānu vizuāli uztveramā mērogā (M 1:500, M 1:1000, M 1:2000 vai M 1:5000), kurā iezīmēta skartās valsts meža zemes robeža un ieceres izvietojums zemes vienībā.

8. Ja atsavināšana nepieciešama parku vai mežaparku ierīkošanai un uzturēšanai, papildus šo noteikumu 5. punktā minētajam ierosinājumam pievieno:

8.1. grafisko ieceres risinājuma plānu vizuāli uztveramā mērogā (M 1:500, M 1:1000, M 1:2000 vai M 1:5000), kurā iezīmēta skartās valsts meža zemes robeža un ieceres izvietojums zemes vienībā;

8.2. skaidrojošu aprakstu par plānoto darbību (atrašanās vieta, tās vispārīgs raksturojums, esošā situācija un plānotie darbi (būves, iecerētie labiekārtojuma elementi, arhitektūras mazās formas un to izvietojums plānā), plānotie darbu īstenošanas termiņi);

8.3. lēmumu, kurā ietverti publiskās apspriešanas rezultāti, ja par parka vai mežaparka ierīkošanas ieceri ir organizēta publiskā apspriešana."

5. Izteikt 10. punktu šādā redakcijā:

"10. Pamatojoties uz ministrijas izsniegto pilnvaru, pašvaldība pasūta:

10.1. zemes kadastrālajā uzmērīšanā sertificētai personai (mērniekam) – zemes vienības sadalīšanu apvidū un paliekošās un atdalītās (atsavināmās) zemes vienības zemes robežu plāna izgatavošanu. Ministrijas pilnvarotās personas parakstīts zemes robežu noteikšanas akts apliecina ministrijas piekrišanu apvidū nodalītajai zemes vienībai;

10.2. meža inventarizācijas darbu veikšanā sertificētai personai – paliekošās un atdalītās (atsavināmās) zemes vienības meža inventarizāciju;

10.3. Valsts meža dienestam – paliekošās un atdalītās (atsavināmās) zemes vienības mežaudzes novērtēšanu."

6. Izteikt 13. punktu šādā redakcijā:

"13. Pēc zemes vienības ierakstīšanas zemesgrāmatā un meža inventarizācijas materiālu un mežaudzes vērtības saņemšanas ministrija sagatavo rīkojuma projektu par zemes vienības atsavināšanu un noteiktā kārtībā iesniedz to izskatīšanai Ministru kabinetā."

### Ministru prezidente Laimdota Straujuma

### Zemkopības ministrs Jānis Dūklavs